- ১ তীমথি
- ←
- ১
- →

তীমথিয়ের প্রতি প্রেরি পৌলের প্রথম পত্র।
১
মঙ্গলাচরণ। তীমথিয়ের প্রতি আদেশ।
১ পৌল, আমাদের ত্রাণকর্তা ঈশ্বরের এবং আমাদের প্রত্যাশা-ভূমি প্রভু খ্রীষ্ট যীশুর আজ্ঞা অনুসারে, খ্রীষ্ট যীশুর প্রেরিত,- ২ বিশ্বাস সম্বন্ধে আমার যথার্থ বৎস তীমথিয়ের সমীপে। পিতা ঈশ্বর ও আমাদের প্রভু খ্রীষ্ট যীশু হইতে অনুগ্রহ, দয়া ও শান্তি বর্ত্তুক। ৩ মাকিদনিয়া যাইবার সময়ে যেমন আমি তোমাকে অনুরোধ করিয়াছিলাম যে, তুমি ইফিষে থাকিয়া কতগুলি লোককে এই আদেশ দেও, যেন তাহারা অন্যবিধ শিক্ষা না দেয়, ৪ এবং গল্প ও অসীম বংশাবলিতে মনোযোগ না করে, [তেমনি এখন করিতেছি]; কেননা সে সকল বরং বিতন্ডা উপস্থিত করে, ঈশ্বরের যে ধনাধ্যক্ষের কার্য্য বিশ্বাস সম্বন্ধীয়, তাহা উপস্থিত করে না। ৫ কিন্তু সেই আদেশের পরিনাম প্রেমে, যাহা শুচী হৃদয়, সৎসংবেদ ও অকল্পিত বিশ্বাস হইতে উৎপন্ন; ৬ কতকগুলি লোক এই সকলের পথ হইতে ভ্রষ্ট হইয়া অলীক বাচালতারূপ বিপথে গিয়াছে। ৭ তাহারা ব্যবস্থার শিক্ষক হইতে চায়, অথচ যাহা বলে, ও যাহার বিষয়ে দৃঢ় নিশ্চয় ভাবে কথা কহে, তাহা বুঝে না। ৮ কিন্তু আমরা জানি, ব্যবস্থা উত্তম, যদি কেহ বিধি মতে উহা ব্যবহার করে, ৯ ইহা জানিয়া করে যে, ধার্ম্মিকের জন্য নহে, কিন্তু যাহারা অধর্ম্মি ও অদম্য, ভক্তিহীন ও পাপী, অসাধু ও ধর্ম্মবিরুপক, পিতৃহন্তা ও মাতৃহন্তা, নরহন্তা, ১০ ব্যাভিচারী, পুঙ্গামী, মনুষ্যচোর, মিথ্যাবাদী, মিথ্যাশপথকারী, তাহাদের জন্য, এবং আর যাহা কিছু নিরাময় শিক্ষার বিপরীত, তাহার জন্য ব্যবস্থা স্থাপিত হইয়াছে। ১১ ইহা পরম ধন্য ঈশ্বরের সেই গৌরবের সুসমাচারের অনুযায়ী, যে সুসমাচার আমার নিকটে গচ্ছিত হইয়াছে।
পৌলের প্রতি যীশুর প্রেম।
১২ যিনি আমাকে শক্তি দিয়াছেন, আমাদের সেই খ্রীষ্ট যীশুর ধন্যবাদ করিতেছি, কেননা তিনি আমাকে বিশ্বস্ত জ্ঞান করিয়া পরিচর্য্যায় নিযুক্ত করিয়াছেন, ১৩ যদিও পূর্ব্বে আমি ধর্ম্মনিন্দক, তাড়নাকারী ও অপমানকারী ছিলাম; কিন্তু দয়া পাইয়াছি, কেননা না বুঝিয়া অবিশ্বাসের বশে সেই সকল কর্ম্ম করিতাম; ১৪ আর আমাদের প্রভুর অনুগ্রহ, খ্রীষ্ট যীশু সম্বন্ধীয় বিশ্বাস ও প্রেম সহকারে, অতি প্রচুররূপে উপচিয়া পড়িযাছে। ১৫ এই কথা অবিশ্বসনীয় ও সর্ব্বতোভাবে, গ্রহনের যোগ্য যে, খ্রীষ্ট যীশু পাপীদের পরিত্রান করিবার জন্য জগতে আসিয়াছেন; তাহাদের মধ্যে আমি অগ্রগন্য; ১৬ কিন্তু আমি এইজন্য দয়া পাইয়াছি, যেন যীশু খ্রীষ্ট এই অগ্রগন্য আমাতে সম্পূর্ণ দীর্ঘসহিষ্ণুতা প্রদর্শন করেন, যাহাতে আমি তাহাদের আদর্শ হইতে পারি, যাহারা অনন্ত জীবনের নিমিত্ত তাঁহাতে বিশ্বাস করিবে। ১৭ যিনি যুগপর্য্যায়ের রাজা, অক্ষয় অদৃশ্য একমাত্র ঈশ্বর, যুগপর্য্যায়ের যুগে যুগে তাঁহারই সমাদর ও মহিমা হউক। আমেন। ১৮ বৎস তীমথিয়, তোমার বিষয়ে পুর্ব্বকার সকল ভাববাণী অনুসারে আমি তোমার নিকটে এই আদেশ সমর্পণ করিলাম, যেন তুমি সেই সকলের গুনে উত্তম যুদ্ধ করিতে পার, ১৯ যেন বিশ্বাস ও সৎসংবেদ রক্ষা কর; সৎসংবেদ দুরে ফেলতে কাহারও কাহারও বিশ্বাসরূপ নৌকা ভগ্ন হইয়াছে। ২০ তাহাদের মধ্যে হুমিনায় ও আলেকসান্দর রহিয়াছে; আমি তাহাদিগকে শয়তানের হস্তে সমর্পণ করিলাম, যে তাহারা শাসিত হইয়া ধর্ম্মনিন্দা ত্যাগ করিতে শিক্ষা পায়।

- ১ তীমথি
- ←
- ১
- →

Public Domain