- লূক
- ←
- ২
- →

২
যীশু খ্রিষ্টের জন্ম ও বাল্যকাল ।
১ সেই সময়ে আগস্ত কৈসরের এই আদেশ বাহির হইল যে, সমুদয় পৃথিবীর লোক নাম লিখিয়া দিবে। ২ সুরিয়ার শাসনকর্ত্তা কুরীনিয়ের সময়ে এই প্রথম নাম লেখান হয়। ৩ সকলে নাম লিখিয়া দিবার নিমিত্তে আপন আপন নগরে গমন করিল। ৪ আর যোষেফও গালীলের নাসরৎ নগর হইতে যিহুদিয়ায় বৈৎলেহম নামক দায়ুদের নগরে গেলেন, কারণ তিনি দায়ুদের কুল ও গোষ্ঠীজাত ছিলেন; ৫ তিনি আপনার বাগ্দত্তা স্ত্রী মরিয়মের সহিত নাম লিখিয়া দিবার জন্য গেলেন; তখন ইনি গর্ব্ভবতী ছিলেন। ৬ তাঁহারা সেই স্থানে আছেন, এমন সময়ে মরিয়মের প্রসবকাল সম্পূর্ন হইল। ৭ আর তিনি আপনার প্রথজাত পুত্র প্রসব করিলেন, এবং তাঁহাকে কাপড়ে জড়াইয়া যাবপাত্রে শোয়াইয়া রাখিলেন, কারণ পান্থশালায় তাঁহাদের জন্য স্থান ছিল না। ৮ ঐ অঞ্চলে মেষপালকেরা মাঠে অবস্থিতি করিতেছিল, এবং রাত্রিকালে আপন আপন পাল চৌকি দিতেছিল। ৯ আর প্রভুর এক দূত তাহাদের নিকটে আসিয়া দাঁড়াইলেন এবং প্রভুর প্রতাপ তাহাদের চারিদিকে দেদীপ্যমান হইল; তাহাতে তাহারা অতিশয় ভীত হইল। ১০ তখন দূত তাহাদিগকে কহিলেন, ভয় করিও না, কেননা দেখ, আমি তোমাদিগকে মহানন্দের সুসমাচার জানাইতেছি; সেই আনন্দ সমুদয় লোকেরই হইবে; ১১ কারণ অদ্য দায়ুদের নগরে তোমাদের জন্য ত্রাণকর্ত্তা জন্মিয়াছেন; তিনি খ্রীষ্ট প্রভু। ১২ আর তোমদের জন্য ইহাই চিহ্ন, তোমরা দেখিতে পাবে, একটি শিশু কাপড়ে জড়ান ও যাবপাত্রে শয়ান রহিয়াছে। ১৩ পরে হঠাৎ স্বর্গীয় বাহীনির এক বৃহৎ দল ঐ দুতের সঙ্গী হইয়া ঈশ্বরের স্তবগান করিতে করিতে কহিতে লাগিলেন, ১৪ উর্দ্ধলোকে ঈশ্বরের মহিমা, পৃথীবিতে [তাঁহার] প্রীতিপাত্র মনুষ্যদের মধ্যে শান্তি। ১৫ দূতগণ তাহাদের নিকট হইতে স্বর্গে চলিয়া গেলে পর মেষপালকেরা পরস্পর কহিল, চল, আমরা একবার বৈৎলেহম পর্য্যন্ত যাই, এবং এই যে ব্যাপারে প্রভু আমাদিগকে জানাইলেন, তাহা গিয়া দেখি। ১৬ পরে তাহারা শীঘ্র গমন করিয়া মরিয়ম ও যোষেফ এবং সেই যাবপাত্রে শয়ান শিশুটিকে দেখিতে পাইল। ১৭ দেখিয়া বলকটীর বিষয়ে যে কথা তাহাদিগকে বলা হইয়াছিল, তাহা জানাইল। ১৮ তাহাতে যত লোক মেষপালকগনের মুখে ঐ সব কথা শুনিল, সকলে এই সকল বিষয়ে আশ্চর্য্য গ্জ্ঞান করিল। ১৯ কিন্তু মরিয়ম সেই সকল কথা হৃদয় মধ্যে আন্দোলন করিতে করিতে মনে সঞ্চয় করিয়া রাখিলেন। ২০ আর মেষপালকদিগকে যেরূপ বলা হইয়াছিল, তাহারা তদ্রুপ সকলই দেখিয়া শুনিয়া ঈশ্বরের প্রশংসা ও স্তবগান করিতে করিতে ফিরিয়া আসিল। ২১ আর যখন বালকটির ত্বকছেদনের জন্য আট দিন পূর্ণ হইল, তখন তাঁহার নাম যীশু রাখা গেল; এই নাম তাঁহার গর্ব্ভস্থ হইবার পূর্ব্বে দুতের দ্বারা রাখা হইয়াছিল।
শিশু যীশুর বিষয়ে শিমিয়োনের ও হান্নার কথা।
২২ পরে যখন মোশির ব্যবস্থা অনুসারে তাঁহাদের শুচী হইবার কাল সম্পূর্ণ হইল, তখন তাঁহারা তাঁহাকে যিরুশালেমে লইয়া গেলেন, যেন তাঁহাকে প্রভুর নিকটে উপস্থিত করেন, ২৩ যেমন প্রভুর ব্যবস্থায় লেখা আছে, ‘গর্ব্ভ উন্মোচক প্রত্যেক পুরুষ সন্তান প্রভুর উদ্দেশ্যে পবিত্র বলিয়া আখ্যাত হইবে’; ২৪ আর যেন বলি উৎসর্গ করেন, যেমন প্রভুর ব্যবস্থায় উক্ত হইয়াছে, ‘এক ষোড়া ঘুঘু কিম্বা দুই কপোতশাবক।’ ২৫ আর দেখ, শিমিয়োন নামে এক ব্যক্তি যিরুশালেমে ছিলেন, তিনি ধার্ম্মিক ও ভক্ত, ইস্রায়েলর সান্ত্বনার অপেক্ষাতে থাকিতেন, এবং পবিত্র আত্মা তাহার উপরে ছিলেন। ২৬ আর পবিত্র আত্মা দ্বারা তাঁহার কাছে প্রকাশিত হইয়াছিল যে, তিনি প্রভুর খ্রীষ্টকে দেখিতে না পাইলে মৃত্যু দেখিবেন না। ২৭ তিনি সেই আত্মার আবেশে ধার্ম্মধামে আসিলেন, এবং শিশু যীশুর পিতামাতা যখন তাঁহার বিষয়ে ব্যবস্থার রীতি অনুযায়ী কার্য্য করিবার জন্য তাঁহাকে ভিতরে আনিলেন, ২৮ তখন তিনি তাঁহাকে কোলে লইলেন, আর ঈশ্বরের ধন্যবাদ করিলেন, ও কহিলেন, ২৯ হে স্বামিন, এখন তুমি তোমার বাক্যানুসারে তোমার দাসকে বিদায় করিতেছ, ৩০ কেননা আমার নয়নযুগল তোমার পরিত্রান দেখিতে পাইল, ৩১ যাহা তুমি সকল জাতির সম্মুখে প্রস্তুত করিয়াছ, ৩২ পরজাতিগনের প্রতি প্রকাশিত হইবার জ্যোতি, ও তোমার প্রজা ইস্রায়েলের গৌরব। ৩৩ তাঁহার বিষয়ে কথিত এই সকল কথায় তাঁহার পিতামাতা আশ্চর্য্য গ্জ্ঞান করিতে লাগিলেন। ৩৪ আর শিমিয়োন তাঁহাদিগকে আশীর্বাদ করিলেন, এবং তাঁহার মাতা মরিয়মকে কহিলেন, দেখ, ইনি ইস্রায়েলের মধ্যে অনেকের পতন ও উত্থানের নিমিত্ত, এবং যাহার বিরুদ্ধে কথা বলা যাইবে, এমন চিহ্ন হইবার নিমিত্ত স্থাপিত, ৩৫ আর তোমার নিজের প্রাণও খড়েগ বিদ্ধ হইবে,- যেন অনেকে হৃদয়ের চিন্তা প্রকাশিত হয়। ৩৬ আর হান্না নাম্নী এক ভাববাদীনি ছিলেন, তিনি পনুয়েলের কন্যা, আশের-বংশজাত; তাঁহার অনেক বয়স হয়েছিল, তিনি কুমারী অবস্থার পর সাত বৎসর স্বামীর সহিত বসবাস করেন, ৩৭ আর চৌরাশী বৎসর পর্য্যন্ত বিধবা হইয়া থাকেন, তিনি ধার্ম্মধাম হইতে প্রস্থান না করিয়া উপবাস ও প্রার্থনা সহকারে রাত দিন উপাসনা করিতেন। ৩৮ তিনি সেই দন্ডে উপস্থিত হইয়া ইশ্বরের ধন্যবাদ করিলেন, এবং যত লোক যিরুশালেমের মুক্তির অপেক্ষো করিতেছিল, তাহাদিগকে যীশুর কথা বলিতে লাগিলেন। ৩৯ আর প্রভুর ব্যবস্থানুরূপ সমস্ত কার্য্য সাধন করিবার পর তাঁহারা গালীলে নিজ নগর নাসরতে, ফিরিয়া গেলেন।
বালক যীশুর যিরুশালেমে যাত্রা।
৪০ পরে বালকটি বাড়িয়া উঠিতে ও বলবান হইতে লাগিলেন, জ্ঞানে পূর্ণ হইতে থাকিলেন; আর ঈশ্বরের অনুগ্রহ তাঁহার উপরে ছিল। ৪১ তাঁহার পিতামাতা প্রতি বৎসর নিস্তারপর্ব্বের সময়ে যিরুশালেমে যাইতেন। ৪২ তাঁহার বারো বৎসর বয়স হইলে, তাহারা পর্ব্বের রীতি অনুসারে যিরুশালেমে গেলেন; ৪৩ এবং পর্ব্বের সময় সমাপ্ত করিয়া যখন ফিরিয়া আসিতেছিলেন, তখন বালক যীশু যিরুশালেমে রহিলেন; আর তাহার পিতামাতা তাহা জানিতেন না, ৪৪ কিন্তু তিনি সহযাত্রীদের সঙ্গে আছেন, মনে করিয়া তাঁহারা এক দিনের পথ গেলেন; পরে জ্ঞাতি ও পরিচিত লোকদের মধ্যে তাঁহার অন্বেষণ করিতে লাগিলেন; ৪৫ আর তাঁহাকে না পাইয়া তাঁহার অন্বেষণ করিতে করিতে যিরুশালেমে ফিরিয়া গেলেন। ৪৬ তিন দিনের পর তাঁহারা তাঁহাকে ধর্ম্মধামে পাইলেন; তিনি গুরুদিগের মধ্যে বসিয়া তাঁহাদের কথা শুনিতে ছিলেন ও তাঁহাদিগকে প্রশ্ন জিজ্ঞাসা করিতেছিলেন; ৪৭ আর যাহারা তাঁহার কথা শুনিতেছিল, তাঁহারা সকলে তাহার বুদ্ধি ও উত্তরে অতিশয় আশ্চর্য্য জ্ঞান করিল। ৪৮ তাঁহাকে দেখিয়া তাঁহারা চমৎকৃত হইলেন, এবং তাঁহার মাতা তাঁহাকে কহিলেন, বৎস, আমাদের প্রতি এরূপ ব্যবহার কেন করিলে? দেখ, তোমার পিতা এবং আমি কাতর হইয়া তোমার অন্বেষণ করিতেছিলাম। ৪৯ টিই তাঁহাদিগকে কহিলেন, কেন আমার অন্বেষণ করিলে? আমার পিতার গৃহে আমাকে থাকিতে হইবে, ইহা কি জানিতে না? ৫০ কিন্তু তিনি তাঁহাদিগকে যে কথা বলিলেন, তাহা তাঁহারা বুঝিতে পারিলেন না। ৫১ পরে তিনি তাঁহাদের সঙ্গে নামিয়া নাসরতে চলিয়া গেলেন, ও তাঁহাদের বশীভূত থাকিলেন। আর তাঁহার মাতা সমস্ত কথা আপন হৃদয়ে রাখিলেন। ৫২ পরে যীশু জ্ঞানে ও বয়সে এবং ঈশ্বরের ও মনুষ্যের নিকটে অনুগ্রহে বৃদ্ধি পাইতে থাকিলেন।
যোহন বাপ্তাইজকের কর্ম্ম।

- লূক
- ←
- ২
- →

Public Domain