- ১ তীমথি
- ←
- ২
- →

২
প্রার্থনার বিষয়।
১ আমার সর্বপ্রথম নিবেদন এই, যেন সকল মনুষ্যের নিমিত্ত, বিনতি, প্রার্থনা, অনুরোধ, ধন্যবাদ করা হয়; ২ [বিশেষতঃ] রাজাদের ও উচ্চপদস্থ সকলের নিমিত্ত; যেন আমরা সম্পূর্ণ ভক্তিতে ও ধীরতায় নিরুদ্বেগ ও প্রশান্ত জীবন যাপন করিতে পারি। ৩ তাহাই আমাদের ত্রাণকর্ত্তা ঈশ্বরের সম্মুখে উত্তম ও গ্রাহ্য; ৪ তাঁহার ইচ্ছা এই, যেন সমুদয় মনুষ্য পরিত্রান পায়, ও সত্যের তত্ত্বজ্ঞান পর্য্যন্ত পঁহুছিতে পারে। ৫ কারণ একমাত্র ঈশ্বর আছেন; ঈশ্বরেরও মনুষ্যদের মধ্যে একমাত্র মধ্যস্থও আছেন, ৬ তিনি মনুষ্য, খ্রীষ্ট যীশু, তিনি সকলের নিমিত্ত মুক্তির মুল্যরুপে আপনাকে প্রদান করিয়াছেন; এই সাক্ষ্য যথা সময়ে দাতব্য; ৭ আমি এই উদ্দেশে প্রচারক ও প্রেরিত বলিয়া নিযুক্ত; সত্য বলিতেছি, মিথ্যা বলিতেছি না; বিশ্বাসে ও সত্যে আমি পরজাতীয়দের শিক্ষক। ৮ অতএব আমার বাসনা এই, সকল স্থানে পুরুষেরা বিনা ক্রোধে ও বিনা বিতর্কে শুচী হস্ত তুলিয়া প্রার্থনা করুক। ৯ সেই প্রকারে নারীগণও সলজ্জ ও সুবুদ্ধি ভাবে পরিপাটী বেশে আপনাদিগকে ভূষিতা করুক; বেনীবদ্ধ কেশপাশে ও স্বর্ণ বা মুক্তা বা বহুমূল্য পরিচ্ছদ দ্বারা নয়, ১০ কিন্তু- যাহা ঈশ্বর ভক্তি অঙ্গীকরিনী নারীগণের যোগ্য- সৎক্রিয়ায় ভূষিতা হউক। ১১ নারী সম্পূর্ণ বশ্যতাপূর্ব্বক মৌনভাবে শিক্ষা করুক। ১২ আমি উপদেশ দিবার কিম্বা পুরুষের উপরে কর্ত্তৃত্ব করিবার অনুমতি নারীকে দিই না, কিন্তু মৌনভাবে থাকিতে বলি। ১৩ কারণ প্রথমে আদমকে, পরে হবাকে নির্ম্মান করা হইয়াছিল। ১৪ আর আদম প্রবঞ্চিত হইলেন না, কিন্তু নারী প্রবঞ্চিত হইয়া অপরাধে পতিতা হইলেন। ১৫ তথাপি যদি, আত্মসংযমের সহিত বিশ্বাসে, প্রেমে ও পবিত্রতায় তাহারা স্থির থাকে, তবে নারী সন্তান প্রসব দিয়া পরিত্রান পাইবে।

- ১ তীমথি
- ←
- ২
- →

Public Domain