- ২ তীমথি
- ←
- ৪
- →

৪
বৃদ্ধ বন্দি পৌলের শেষ কথা।
১ আমি ঈশ্বরের সাক্ষাতে, এবং যিনি জীবিত ও মৃতগনের বিচার করিবেন, সেই খ্রীষ্ট যীশুর সাক্ষাতে, তাঁহার প্রকাশপ্রাপ্তি ও তাঁহার রাজ্যের দোহাই দিয়া, তোমাকে এই দৃঢ় আজ্ঞা দিতেছি; ২ তুমি বাক্য প্রচার কর, সময়ে অসময়ে কার্য্যে অনুরক্ত হও, সম্পূর্ণ সহিষ্ণুতা ও শিক্ষাদান-পূর্ব্বক অনুযোগ কর, ভর্ত্সনা কর, চেতনা দেও। ৩ কেননা এমন সময় আসিবে, যে সময় লোকেরা নিরাময় শিক্ষা সহ্য করিবে না, কিন্তু কানচুলকানি বিশিষ্ট হইয়া আপন আপন অভিলাষ অনুসারে আপনাদের জন্য রাশি রাশি গুরু ধরিবে, ৪ এবং সত্য হইতে কান ফিরাইয়া গল্পের দিকে বিপথে যাইবে। ৫ কিন্তু তুমি সর্ব্ববিষয়ে মিতাচারী হও, দুঃখভোগ স্বীকার কর, সুসমাচার প্রচারকের কার্য্য কর, তোমার পরিচর্য্যা সম্পন্ন কর। ৬ কেননা, এখন আমি পেয় নৈবেদ্যের ন্যায় ঢালা যাইতেছি, এবং আমার প্রস্থানের সময় উপস্থিত হইয়াছে। ৭ আমি উত্তম যুদ্ধে প্রানপন করিয়াছি, নিরুপিত পথের শেষ পর্য্যন্ত দৌড়িয়াছি, বিশ্বাস রক্ষা করিয়াছি। ৮ এখন অবধি আমার নিমিত্ত ধার্ম্মিকতার মুকুট তোলা রহিয়াছে; প্রভু সেই ধর্ম্মময় বিচারকর্ত্তা, সেই দিন আমাকে তাহা দিবেন; কেবল আমাকে নয়, বরং যত লোক তাহার প্রকাশপ্রাপ্তি ভাল বাসিয়াছে, সেই সকলও দিবেন। ৯ তুমি শীঘ্র আমার কাছে আসিতে যত্ন কর; ১০ কেননা দীমা এই বর্ত্তমান যুগ ভাল বাসাতে আমাকে ত্যাগ করিয়াছে, এবং থিষলনীকীতে গিয়াছে; ক্রীস্কেন্ত গালাতিয়াতে, তীত দালমিয়াতে গিয়াছেন; ১১ একা লুক মাত্র আমার সঙ্গে আছেন।তুমি মার্ককে সঙ্গে করিয়া আইস, কেননা তিনি পরিচর্য্যা বিষয়ে আমার বড় উপকারী। ১২ আর তুখিককে আমি ইফিষে পাঠাইয়াছি। ১৩ ত্রোয়াতে কার্পের কাছে যে শালখানি রাখিয়া আসিয়াছি, তুমি আসিবার সময়ে সেখানি এবং পুস্তকগুলি, বিশেষতঃ চর্ম্মের পুস্তক কয়খানি, সঙ্গে করিয়া আনিও। ১৪ আলেকসান্দর কাংসাকার আমার বিস্তর অপকার করিয়াছে; প্রভু তাহার কর্ম্মের সমুচিত প্রতিফল তাহাকে দিবেন। ১৫ তুমিও সেই ব্যক্তি হইতে সাবধান থাকিও, কেননা সে আমাদের বাক্যের অত্যন্ত প্রতিরোধ করিয়াছিল। ১৬ আমার প্রথম বার আত্মপক্ষ সম্মর্থন কালে কেহ আমার পক্ষে উপস্থিত হইল না; সকলে আমাকে পরিত্যাগ করিল; ইহা তাহাদের প্রতি গণিত না হউক। ১৭ কিন্তু প্রভু আমার নিকটে দাঁড়াইলেন, এবং আমাকে বলবান করিলেন, যেন আমা দ্বারা প্রচার-কার্য্য সম্পন্ন হয় এবং পরজাতীয় সকল লোকে তাহা শুনিতে পায়; এ আমি সিংহের মুখ হইতে রক্ষা পাইলাম। ১৮ প্রভু আমাকে সমুদয় মন্দ কর্ম্ম হইতে রক্ষা করিবেন এবং আপনার স্বর্গীয় রাজ্যে উত্তীর্ণ করিবেন। যুগপর্যায়ের যুগে যুগে তাঁহার মহিমা হোক। আমেন। ১৯ প্রিস্কাকে ও আক্কিলাকে এবং অনীষীফরের পরিবারকে মঙ্গলবাদ কর। ২০ ইরাস্ত করিন্থে রহিয়াছেন, এবং ত্রফিম পীড়িত হওয়াতে আমি তাঁহাকে মিলীতে রাখিয়া আসিয়াছি। ২১ তুমি শীতকালের পূর্ব্বে আসিতে যত্ন করিও। উবুল, পুদেন্ত, লীন, ক্লৌদিয়া এবং সকল ভ্রাতা তোমাকে মঙ্গলবাদ করিতেছেন। ২২ প্রভু তোমার আত্মার সহবর্ত্তী হউন। অনুগ্রহ তোমাদের সহবর্ত্তী হউক।

- ২ তীমথি
- ←
- ৪
- →

Public Domain